„Mamă, dacă nu îţi trag una! Dobitocule! Mişcă şi dă-mi geanta!”. Acestea au fost cuvintele Deliei Nica, la momentul respectiv directorul executiv al Asociației Marilor Rețele Comerciale din România. Cel care a scos-o din sărite este Erwin Albu, activist ecologist, care filma fără acordul participanților întâlnirea de miercuri, de la Ministerul Mediului, pe tema reciclării ambalajelor. Incidentul s-a produs după ce mai mulți oameni au cerut întreruperea filmarii.

Participant: Hai, domnule, opreşte aia. Nu mai fă circ aici!

Delia Nica: Nu are dreptul să filmeze şi nici să înregistreze.

Președintele de ședință: Regulile sunt următoarele şi general valabile: se cere acordul, da?

Erwin Albu: Vă faceţi notiţe. Şi eu îmi fac notiţe. Dacă o să le vedeţi în spaţiul public, atunci puteţi să luaţi măsuri.

Insistența activistului a produs o reacție neașteptată, care a facut turul internetului.

Delia Nica: Mâncați din ce producem noi și din ce plătim noi. Uitați, camera este în continuare!

Erwin Albu: Vrem să facem lucrurile împreună cu dumneavoastră în modul cel mai curat posibil!

Delia Nica: Mamă, daca nu îți trag una! Dobitocule! Mișcă și dă-mi geanta!

Erwin Albu: Aceasta să v-o dau? Acum? V-o pot da, nicio problemă, eu sunt foarte politicos!

La câteva zile de la incident, Delia Nica îşi regretă gestul.

Delia Nica: Sigur că nu are niciun fel de legătură reacția mea emoțională, complet deplasată, nelalocul ei. Oamenii greșesc, am reacționat greșit la o provocare. Mai mult de atât, în afară de faptul că îmi pare extrem de rău, nu știu ce să spun.

Ecologistul vizat are o altă explicaţie. El crede că a devenit ţintă doar pentru că apăra alte interese.

Erwin Albu: Eu am avut în mod public, foarte deschis, nu a deranjat pe nimeni. Până în momentul în care doamna Nica şi-a dat seama, până am ridicat şi eu vocea pentru a cere să iau cuvântul, timp de o oră jumătate nu au făcut decât să îşi apere afacerile. Nu exista nici măcar interdicţie vizuală.

După ce imaginile au devenit publice, Delia Nica a demisionat din conducerea Asociației Marilor Rețele Comerciale din România.